b'\n_START_ARTICLE_\nKloster\xc3\xb8ya\n_START_SECTION_\nHistorie\n_START_PARAGRAPH_\nP\xc3\xa5 \xc3\xb8ya l\xc3\xa5 Gims\xc3\xb8y kloster som var nonnekloster og ble overtatt av kronen som statlig eiendom ved reformasjonen. P\xc3\xa5 midten av 1500-tallet var Kloster\xc3\xb8ya senter for bergverksdrift. Klosterbygningene brant i 1546 og deretter var det en enklere bebyggelse der. Lensherrene i Bratsberg hadde en tid en bolig der. Kronen solgte i 1662 \xc3\xb8ya med tilh\xc3\xb8rende eiendommer fra klostertiden. Et par danske adelsmenn eide dette inntil det ble kj\xc3\xb8pt av admiral Cort Adeler i 1666. Hans etterkommere lot oppf\xc3\xb8re en herreg\xc3\xa5rd med store uthusbygninger, et st\xc3\xb8rre haveanlegg, senere med veksthus, badehus m.m. Hovedbygningen ble ombygd etter at eidsvollsmannen Didrich (von) Cappelen hadde kj\xc3\xb8pt eiendomskomplekset med bl.a. Kloster\xc3\xb8ya i 1820, og da hans s\xc3\xb8nn Hans Cappelen (1803-1846) hadde arvet stedet. Hovedbygningen brant i 1885 og ble ikke gjenoppf\xc3\xb8rt. Portbygningen eksisterer imidlertid fortsatt, den ble flyttet og er n\xc3\xa5 hovedinngangen til Brekkeparken, Telemark museum. _NEWLINE_Fram til 1890-\xc3\xa5rene var Kloster\xc3\xb8ya administrasjonssenteret for trelastvirksomheten og de gamle eiendommene som til dels stammet fra klostertiden i middelalderen. Denne n\xc3\xa6ringsvirksomheten gikk i Cappelens tid under navnet Gjems\xc3\xb8 kloster, men firmanavnet \xc2\xabHans Cappelens Enke\xc2\xbb ble ogs\xc3\xa5 brukt. Eiendommene og Kloster\xc3\xb8ya ble i 1890-\xc3\xa5rene solgt til forskjellige andre eiere etter at Cappelens virksomhet var innstilt.\n_START_SECTION_\nKronprinsemonument og Lagaardg\xc3\xa5rden\n_START_PARAGRAPH_\nP\xc3\xa5 \xc3\xb8ya sto et obeliskformet monument med kongekrone \xc3\xb8verst og en h\xc3\xb8yttravende innskrift. Det var til minne om et bes\xc3\xb8k der i 1788 av kronprins Fredrik (den senere unionskongen Fredrik VI), og ble reist av klosterets eier Fredrik Georg Adeler. Idag st\xc3\xa5r det en kopi p\xc3\xa5 stedet, mens originalen st\xc3\xa5r i Brekkeparken. P\xc3\xa5 \xc3\xb8ya ligger fortsatt den gamle trebygningen Lagaardg\xc3\xa5rden fra 1700-tallet, og til venstre for denne, ses en statue av ingeni\xc3\xb8r Benjamin Sewell. P\xc3\xa5 1800-tallet var det b\xc3\xa5de utskipningsanlegg for t\xc3\xb8mmer og et mindre skipsverft p\xc3\xa5 \xc3\xb8ya.\n_START_SECTION_\nIndustribygg\n_START_PARAGRAPH_\nP\xc3\xa5 Kloster\xc3\xb8ya ble det i 1890-\xc3\xa5rene oppf\xc3\xb8rt store industribygninger. Papirprodusenten Norske Skog Union var med sin papirfabrikk det siste foretaket som drev industrivirksomhet p\xc3\xa5 Kloster\xc3\xb8ya. Etter at industrivirksomheten opph\xc3\xb8rte i 2005, er det utarbeidet flere planer om forskjellig bruk av bygningene og tomtene p\xc3\xa5 Kloster\xc3\xb8ya. Den lokale n\xc3\xa6ringslivsakt\xc3\xb8ren Bratsberggruppen kj\xc3\xb8pte omr\xc3\xa5det av Norske Skog i 2010.\n_START_SECTION_\nTeater Ibsen\n_START_PARAGRAPH_\nFra 2011 holder Teater Ibsen til i lokaler p\xc3\xa5 Kloster\xc3\xb8ya.\n_START_SECTION_\nSkien videreg\xc3\xa5ende skole\n_START_PARAGRAPH_\nI 2016 vedtok Skien bystyre \xc3\xa5 bygge nytt skoleanlegg p\xc3\xa5 Kloster\xc3\xb8ya for Skien videreg\xc3\xa5ende skole. Byggingen startet i september 2016, og \xc3\xa5pnet ved skolestart h\xc3\xb8sten 2018.'